Document ID: 31984R3283

*****
ΚΑΝΟΝΙΣΜΟΣ (ΕΟΚ) αριθ. 3283/84 ΤΗΣ ΕΠΙΤΡΟΠΗΣ
της 23ης Νοεμβρίου 1984
που τροποποιεί τον κανονισμό (ΕΟΚ) αριθ. 3675/83 περί των λεπτομερειών εφαρμογής του καθεστώτος εισαγωγής που ισχύει για τα προϊόντα της διακρίσεως 07.06 Α του Κοινού Δασμολογίου που κατάγονται από την Ταϋλάνδη και έχουν εξαχθεί από τη χώρα αυτή το 1984, το 1985 και το 1986
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 1018/84 (2), και ιδίως το άρθρο 12 παράγραφος 2,
τον κανονισμό (ΕΟΚ) αριθ. 604/83 του Συμβουλίου της 14ης Μαρτίου 1983 για το καθεστώς εισαγωγών που εφαρμόζεται κατά τα έτη 1983 έως 1986 στα προϊόντα της διάκρισης 07.06 Α του Κοινού Δασμολογίου και για την τροποποίηση του κανονισμού (ΕΟΚ) αριθ. 950/68 περί του Κοινού Δασμολογίου (3), και ιδίως το άρθρο 2,
Εκτιμώντας:
ότι, στα πλαίσια της εφαρμογής της συμφωνίας που έχει συναφθεί μεταξύ της Ταϋλάνδης και της Ευρωπαϊκής Οικονομικής Κοινότητας όσον αφορά την παραγωγή, την εμπορία και τις συναλλαγές μανιόκας (4) μέχρι το 1986, αποδείχθηκε αναγκαίο να συμπληρωθεί η διαδικασία της έκδοσης των πιστοποιητικών που καθιερώθηκε από τον κανονισμό (ΕΟΚ) αριθ. 3675/83 της Επιτροπής (5)· ότι, προκειμένου να εξασφαλιστεί η καλύτερη διαχείριση του εν λόγω συστήματος, τηρουμένων των διατάξεων της προαναφερόμενης συμφωνίας, πρέπει να απαιτείται, από τις αρχές τις επιφορτισμένες με την έκδοση των πιστοποιητικών εισαγωγής, η διαβίβαση συμπληρωματικών πληροφοριών σχετικά με τις ποσότητες μανιόκας που έχουν πράγματι εισαχθεί στην Κοινότητα, προκειμένου να καταστεί δυνατή, μεταγενέστερα, η έκδοση πιστοποιητικών εξαγωγής τα οποία αντιστοιχούν στις ποσότητες που εκφορτώθηκαν στην Κοινότητα και μπορούν να είναι ή μεγαλύτερες ή μικρότερες από εκείνες που αναφέρονται στο πιστοποιητικό εισαγωγής·
ότι, εξάλλου, για να ληφθεί υπόψη η κτηθείσα πείρα από την εφαρμογή του συστήματος εισαγωγής μανιόκας καταγωγής Ταϋλάνδης και για να εξασφαλιστεί η καλή διαχείριση, είναι σκόπιμο να καταστούν ελαστικότεροι ορισμένοι από τους υπάρχοντες ελέγχους·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 3675/83 τροποποιείται ως εξής:
1. Το άρθρο 4 γίνεται παράγραφος 1 του εν λόγω άρθρου.
2. Στο άρθρο 4 προστίθεται η ακόλουθη παράγραφος 2:
«2. Όταν διαπιστώνεται ότι οι ποσότητες που πράγματι εκφορτώθηκαν είναι μεγαλύτερες από το σύνολο εκείνων που αναγράφονται στα πιστοποιητικά εξαγωγής που έχουν εκδοθεί για το εν λόγω πλοίο, οι αρμόδιες αρχές που έχουν οριστεί από τα κράτη μέλη, μετά από αίτηση του εισαγωγέα, διαβιβάζουν στην Επιτροπή με τέλεξ, για κάθε περίπτωση χωριστά και το ταχύτερο δυνατό, τον ή τους αριθμούς των πιστοποιητικών εξαγωγής, τον ή τους αριθμούς των πιστοποιητικών εισαγωγής, καθώς και τις πλεονασματικές ποσότητες που διαπιστώθηκαν κατά την εκφόρτωση.
Οι υπηρεσίες της Επιτροπής έρχονται σε επαφή με τις αρχές της Ταϋλάνδης προκειμένου να καταρτισθούν νέα πιστοποιητικά εξαγωγής, για να επιτραπεί, βάσει των νέων πιστοποιητικών εισαγωγής, να πραγματοποιηθεί η θέση σε ελεύθερη κυκλοφορία αυτών των πλεονασματικών ποσοτήτων το ταχύτερο δυνατό. Κατά τη διάρκεια αυτής της περιόδου, οι πλεονασματικές ποσότητες δεν μπορούν να τεθούν σε ελεύθερη κυκλοφορία υπό τους όρους που προβλέπει η συμφωνία αυτοπεριορισμού ΕΟΚ-Ταϋλάνδης.
Στο τέλος κάθε τριμήνου, οι αρμόδιες αρχές που έχουν οριστεί από τα κράτη μέλη διαβιβάζουν στην Επιτροπή, με τέλεξ, όλες τις περιπτώσεις καθώς και τις ποσότητες μανιόκας καταγωγής Ταϋλάνδης που αποτέλεσαν αντικείμενο υπέρβασης κατά τη διάρκεια της περιόδου αυτής.»
3. Στο άρθρο 6 παράγραφος 2 στοιχείο β), διαγράφεται η δεύτερη περίπτωση.
4. Παρεμβάλλεται το ακόλουθο άρθρο 9α:
«Άρθρο 9α
Οι αρχές που είναι επιφορτισμένες με την έκδοση των πιστοποιητικών εισαγωγής διαβιβάζουν στην Επιτροπή με τέλεξ, στο τέλος κάθε τριμήνου, τις μη καταλογισθείσες ποσότητες που εμφαίνονται στο πίσω μέρος των πιστοποιητικών εισαγωγής και το όνομα του πλοίου, καθώς και τους αριθμούς των εν λόγω πιστοποιητικών εξαγωγής.»
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 1985.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 23 Νοεμβρίου 1984.

Labels: 3
17
18